ORDE do 18 de abril de 2008 pola que se crean ficheiros que conteñen datos de carácter persoal existentes na Vicepresidencia da Igualdade e do Benestar.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 28/04/2008

Desde a súa creación, o Teléfono da Infancia é un servizo esencial para acadar o obxectivo primordial de eliminar a violencia e o maltrato sobre a infancia. Trátase dun servizo de atención telefónica ininterrompida, onde se recollen e tratan as chamadas de denuncia practicadas tanto por menores como por maiores que teñan coñecemento dunha situación de maltrato infantil.
O Teléfono de Atención ao Maior é un servizo da Vicepresidencia que ten a finalidade de manter informadas as persoas maiores de todas as posibilidades e recursos que se ofrecen para a súa atención, participación e integración social, así como para detectar, previr ou intervir rapidamente en situacións de risco, abandono, abuso ou maltrato.
Para o desenvolvemento destas funcións, tanto o servizo do Teléfono da Infancia como o do Teléfono de Atención ao Maior atende as solicitudes formuladas polos colectivos afectados. Para atender de forma axeitada estas tarefas, considerouse necesaria a creación de dous ficheiros de datos de carácter persoal.
De conformidade co establecido no artigo 20 da Lei orgánica 15/1999, do 13 de decembro, de protección de datos de carácter persoal, a creación, modificación ou supresión dos ficheiros das administracións públicas só poderá facerse por medio de disposición xeral publicada no BOE ou diario oficial correspondente.
En consecuencia, e en virtude das facultades que me confire o artigo 34.6º da Lei 1/1983, do 22 de febreiro, reguladora da Xunta e da súa Presidencia,
DISPOÑO:
Artigo 1º.-Creación de ficheiros.
Mediante esta orde, a Vicepresidencia da Igualdade e do Benestar crea os ficheiros con datos de carácter persoal do Teléfono da Infancia e do Teléfono de Atención ao Maior, existentes nos seus centros, que se citan no anexo, nos termos e condicións establecidos na Lei orgánica 15/1999, do 13 de decembro, de protección de datos de carácter persoal.
Artigo 2º.-Dereitos dos afectados polos ficheiros.
As persoas afectadas polos ficheiros poden exercitar o seu dereito de acceso, rectificación, cancelación e oposición ao tratamento de datos cando proceda, diante do órgano responsable de cada ficheiro.
Artigo 3º.-Utilización dos ficheiros para fins de investigación ou estatísticos.
Nos casos en que se necesite utilizar datos de carácter persoal para algunha investigación ou tratamento estatístico relacionados con estes ficheiros, estes faranse con datos disociados. De non ser posible a disociación, solicitarase o consentimento expreso aos cidadáns para poder utilizar os datos con ese fin.
Artigo 4º.-Garantías de utilización dos ficheiros.
Os titulares dos órganos administrativos responsables dos ficheiros que se crean mediante esta orde adoptarán as medidas necesarias para asegurar que os datos de carácter persoal automatizados que se atopen neles se utilicen para a finalidade para a que foron recollidos e para facer efectivas as garantías, obrigas e dereitos recoñecidos no artigo 18 da Constitución española, na Lei orgánica 15/1999, do 13 de decembro, de protección de datos de carácter persoal, Real decreto 994/1999, do 11 de xuño, polo que se aproba o Regulamento de medidas de seguridade dos ficheiros que conteñan datos de carácter persoal e o Real decreto 1720/2007, do 21 de decembro, polo que se aproba o regulamento de desenvolvemento da Lei orgánica 15/1999, do 13 de decembro, de protección de datos de carácter persoal.
Disposición derradeira
Esta orde entrará en vigor o día da súa publicación no Diario Oficial de Galicia.
Santiago de Compostela, 18 de abril de 2008.
Anxo Manuel Quintana González
Vicepresidente da Igualdade e do Benestar
ANEXO
1. Ficheiro: Teléfono da Infancia.
a) Finalidade do ficheiro e usos previstos para el: xestión do servizo do Teléfono da Infancia.
b) Persoas ou colectivos sobre os que se pretenda obter datos de carácter persoal ou que resulten obrigados a subministralos: menores solicitantes de axuda ou atención telefónica a través do servizo.
c) Procedemento de recollida dos datos de carácter persoal: chamadas telefónicas efectuadas polos propios interesados o seu representante legal ou terceiro con coñecemento do interesado.
d) Estrutura básica do ficheiro e tipos de datos de carácter persoal incluídos nel: os datos de carácter persoal están contidos nun ficheiro de carácter automatizado, e son os seguintes:
Datos de características persoais.
-Nome e apelidos.
-Data nacemento
-Domicilio.
-Teléfono.
-Idade.
-Sexo.
-Datos de familia.
Datos de circunstancias sociais.
Outros datos especialmente protexidos.
-Saúde.
-Vida sexual.
Datos relativos a infraccións penais ou administrativas.
e) Cesións de datos de carácter persoal e, de ser o caso, transferencias que se prevexan a países terceiros: órganos xudiciais.
f) Órgano, ente ou autoridade administrativa responsable do ficheiro: Vicepresidencia da Igualdade e do Benestar. Secretaría Xeral do Benestar. Dirección Xeral de Acción Social.
g) Servizo ou unidade diante do que se poden exercitar os dereitos de acceso, rectificación, cancelación e oposición: Vicepresidencia da Igualdade e do Benestar. Secretaría Xeral do Benestar. Dirección Xeral de Acción Social. Complexo administrativo de San Caetano, s/n, Santiago de Compostela (A Coruña).
h) Nivel de medidas de seguridade adoptadas: nivel alto.
2. Ficheiro: Teléfono de Atención ao Maior (TAM).
a) Finalidade do ficheiro e usos previstos para el: xestionar o servizo do Teléfono de Atención ao Maior (TAM).
b) Persoas ou colectivos sobre os que se pretenda obter datos de carácter persoal ou que resulten obrigados a subministralos: persoas maiores solicitantes de información, axuda ou atención telefónica a través do servizo.
c) Procedemento de recollida dos datos de carácter persoal: chamadas telefónicas efectuadas polos propios interesados, o seu representante legal ou terceiro con coñecemento do interesado.
d) Estrutura básica do ficheiro e tipos de datos de carácter persoal incluídos nel: os datos de carácter persoal están contidos nun ficheiro de carácter automatizado, e son os seguintes:
Datos de características persoais.
-Nome e apelidos.
-Data nacemento.
-Domicilio.
-Teléfono.
-Idade.
-Sexo.
-Datos de familia.
Datos de circunstancias sociais.
Outros datos especialmente protexidos.
-Saúde.
Datos relativos a infraccións penais ou administrativas.
e) Cesións de datos de carácter persoal e, de ser o caso, transferencias que se prevexan a países terceiros: órganos xudiciais.
f) Órgano, ente ou autoridade administrativa responsable do ficheiro: Vicepresidencia da Igualdade e do Benestar. Secretaría Xeral do Benestar. Dirección Xeral de Acción Social.
g) Servizo ou unidade diante do que se poden exercitar os dereitos de acceso, rectificación, cancelación e oposición: Vicepresidencia da Igualdade e do Benestar. Secretaría Xeral do Benestar. Dirección Xeral de Acción Social. Complexo Administrativo de San Caetano, s/n, Santiago de Compostela (A Coruña).
h) Nivel de medidas de seguridade adoptadas: nivel alto.